|  |  |
| --- | --- |
| Bevillingsområde 40.39 Klubber og Byggelegepladser | Udvalg Kultur- og Fritidsudvalget |

# Beskrivelse af opgaver indenfor Klubber og Byggelegepladser

I henhold til dagtilbudsloven § 4 skal kommunen sørge for, at der til børn og unge er det nødvendige antal klubtilbud og andre socialpædagogiske tilbud.

Bevillingsområdet omfatter udgifter og indtægter vedrørende:

Fritidstilbud i form af Fritidsklubber og byggelegepladser. Tilbuddene er rettet mod unge indtil 14 år. I regi af fritidsklubberne er der etableret et særligt tilbud kaldet juniorklub, der retter sig mod aldersgruppen 14-16 år.

Fritidstilbud i form af ungdomsklubber. Tilbuddene er rettet mod aldersgruppen 14-18 år.

Det Opsøgende Team. Et team organiseret som en del af ungerådgivningen. Teamet arbejder opsøgende overfor børn og unge der har problemer i hjemmet, har angst, misbrug m.v..

Klubberne og ungdomsklubberne er opdelt i 4 distrikter.

Klub Skovlunde, der dækker området Lundebjerg og Rosenlund

Klub Måløv, der dækker området Måløv og Østerhøj

Klub Nord, der dækker området Højager og Egebjerg

Klub Syd, der dækker Ballerup midt.

**Pasnings- og pladsgaranti**

Ballerup Kommune har pladsgaranti for alle børn i alderen 0-18 år, der har be-hov for et dagpasnings- og fritidstilbud.

For fritidstilbud er der pladsgaranti inden for lokalområdet. Et fritidstilbud tilbydes på byggelegepladser, idrætsfritidsklubber og/eller i fritids- og ungdomsklubber. De unge skal selv melde sig ind i den ønskede institution.

**Åbningstid**

Budgetterne er baseret på følgende ugentlige åbningstider.

Klubber og Byggelegepladser:

* I skoleuger er der en ugentlig åbningstid på 17 timer
* I skoleferier er der en ugentlig åbningstid på 35 timer

**Myndighedsudgifter**

Myndighedsopgaver er kendetegnet ved at være lovgivnings- og aftalebundne udgifter.

Denne kategori indeholder endvidere udgifter til økonomisk friplads. Økonomisk friplads er et indkomstafhængigt tilskud der gives til betaling af forældrebetaling. Økonomisk friplads gives i henhold til dagtilbudsloven §76.

# Politiske målsætninger for Klubber og Byggelegepladser

Ballerup Kommunes klubber virker i deres lokalområder. Klubberne og byggelege-pladserne lægger vægt på at kende børnene og de unge, deres samlingssteder, grupperinger mv. inden for lokalområdet, så klubben aktivt kan modvirke uheldige gruppedannelser uanset om disse, helt eller delvist – eller slet ikke – består af klub- eller byggelegepladsmedlemmer.

Det er målet at klubbernes aktivitetstilbud skal være alsidige, udviklende og foranderlige, tilpasset børne- og ungdomsgrupperne og give barnet/den unge størst mulig indflydelse på klubbernes praksis og liv.

Klubberne skal arbejde kriminalitetsforebyggende i samarbejde med andre involverede parter: Det Opsøgende Team, SSP m.fl

Klubberne skal medvirke til at skabe en forbindelse mellem de unges skolegang, fritid og idrætsklubberne.

**Unge i Ballerup Kommune – en fortsat helhedsorienteret ungeindsats**

I Ballerup Kommune fortsættes arbejdet med udvikling af en helhedsorienteret ungeindsats med henblik på at forebygge og modvirke marginalisering af unge. Arbejdet er tilrettelagt indenfor rammerne af den sammenhængende indsats for alle 0-25 år. Målene er bl.a., at flere unge i Ballerup Kommune får en uddannelse, at færre unge har behov for offentlig forsørgelse samt at nedbringe ungdomskriminaliteten.

Bandemiljøet i Ballerup har betydet, at Ungeenheden er blevet opjusteret. Det har bl.a. medført, at SSP-enheden er blevet udvidet til 3 medarbejdere. Udvidelsen vil sikre en opgradering af det forebyggende, det proaktive og det reaktive SSP arbej-de. Intentionen er dels at begrænse unge i at blive en del af bandemiljøet og dels at motivere/ arbejde med at få unge ud af bandemiljøet. Tillige er hensigten at skabe tryghed for borgere i og omkring de udsatte boligområder.

Øvrige medarbejdere i Ungeområdet som Det opsøgende Team/ Ungerådgivningen vil understøtte det forbyggende arbejde i både generelle initiativer for børn og unge i lokalområder som i specifikke indsatser over for unge i Ungerådgivningen. Tilsvarende arbejdes der forebyggende for udsatte unge med at etablere håndholdte uddannelses- og beskæftigelsesaktiviteter.

# Økonomisk driftsramme og bemærkninger

|  |  |  |  |  |  |  |
| --- | --- | --- | --- | --- | --- | --- |
| **Økonomisk driftsramme - 1.000 kr.** | **R2014** | **AB2015** | **B2016** | **BO2017** | **BO2018** | **BO2019** |
| Fritidsklub | 39.320 | 39.075 | 36.128 | 36.553 | 36.402 | 36.807 |
| Fritidsklub forældrebetaling | -9.111 | -9.079 | -8.790 | -9.003 | -8.921 | -9.125 |
| Ungdomsklub | 5.710 | 6.522 | 7.125 | 7.057 | 7.119 | 7.060 |
| Ungdomsklub forældrebetaling | -722 | -720 | -763 | -754 | -763 | -755 |
| Høretilbud | 1.408 | 1.368 | 1.315 | 1.315 | 1.315 | 1.315 |
| Døvegruppe takstbetaling | -1.951 | -1.771 | -1.708 | -1.708 | -1.708 | -1.708 |
| SSP | 2.029 | 2.229 | 2.240 | 2.240 | 2.240 | 2.240 |
| Myndighedsudgifter | 2.329 | 2.404 | 2.524 | 2.547 | 2.521 | 2.558 |
| Øvrige-fællesudgifter | 1.096 | 670 | 2.048 | 5.468 | 1.634 | 1.445 |
| **I alt** | **40.107** | **40.699** | **40.121** | **43.715** | **39.839** | **39.839** |

|  |  |  |  |  |  |  |
| --- | --- | --- | --- | --- | --- | --- |
| **Pris - kr.** | **R2014** | **AB2015** | **B2016** | **BO2017** | **BO2018** | **BO2019** |
| Udg. pr medlem fritidsklub | 19.582 | 19.089 | 18.594 | 18.368 | 18.459 | 18.249 |
| Indt. pr medlem fritidsklub | -4.537 | -4.435 | -4.524 | -4.524 | -4.524 | -4.524 |
| Udg. pr. medlem UK | 10.794 | 12.788 | 13.343 | 13.365 | 13.331 | 13.347 |
| Indt. pr medlem UK | -1.365 | -1.412 | -1.428 | -1.428 | -1.428 | -1.428 |
| Udg. pr medlem Høretilbud | 74.925 | 68.385 | 69.210 | 69.210 | 69.210 | 69.210 |
| Indt. pr. medlem Høretilbud | -103.808 | -88.532 | -89.878 | -89.878 | -89.878 | -89.878 |

|  |  |  |  |  |  |  |
| --- | --- | --- | --- | --- | --- | --- |
| **Antal - enhed** | **R2014** | **AB2015** | **B2016** | **BO2017** | **BO2018** | **BO2019** |
| Fritidsklub medlemmer | 2.008 | 2.047 | 1.943 | 1.990 | 1.972 | 2.017 |
| Ungdomsklub medlemmer | 529 | 510 | 534 | 528 | 534 | 529 |
| Høretilbud medlemmer | 19 | 20 | 19 | 19 | 19 | 19 |

|  |  |  |  |  |  |  |
| --- | --- | --- | --- | --- | --- | --- |
| **Fordeling af nettobudget i pct.** | **R2014** | **AB2015** | **B2016** | **BO2017** | **BO2018** | **BO2019** |
| Fritidsklub | 75,3 | 73,7 | 68,1 | 63,0 | 69,0 | 69,5 |
| Ungdomsklub | 12,4 | 14,3 | 15,9 | 14,4 | 16,0 | 15,8 |
| Høretilbud | -1,4 | -1,0 | -1,0 | -0,9 | -1,0 | -1,0 |
| SSP | 5,1 | 5,5 | 5,6 | 5,1 | 5,6 | 5,6 |
| Myndighedsudgifter | 5,8 | 5,9 | 6,3 | 5,8 | 6,3 | 6,4 |
| Øvrige-fællesudgifter | 2,7 | 1,6 | 5,1 | 12,5 | 4,1 | 3,6 |

Lagkagediagrammet viser fordelingen af nettoudgiftsbudgettet for 2016 på hovedområder på klubrammen. For områderne Fritidsklub og Ungdomsklub er det nettobudget hvor forældrebetalingerne er fratrukket. Høretilbuddet er takstfinansieret, og derfor er takstindtægterne være større end de direkte udgifter.

Den økonomiske ramme til Klubber og Byggelegepladser er i alt væsentlighed bestemt af udgifter til drift af decentrale institutioner. Institutionernes budgetter er demografiafhængige. Dette betyder at budgetterne for de enkelte institutioner og de samlede institutioner er afhængige af de forventede medlemstal.

En gang årligt udarbejdes der en befolkningsprognose, der viser en udvikling for forventningen til antallet af medlemmer i klubberne.

Endvidere er institutionernes budgetter løbende reguleret i forhold til det faktiske medlemstal, således vil et vigende medlemstal slå igennem på institutionernes budgetter den efterfølgende måned.